
Modlitba niťou a farbou utkaná
Loretánske litánie Evy Trizuljakovej
(25.9. 1926 – 17.12. 2018)

Tvorba Evy Trizuljakovej patrí k tým dielam slovenského výtvarného umenia, ktorých význam sa naplno odhaľuje až s časovým odstupom. Pripomenutie storočnice jej narodenia je preto príležitosťou nanovo sa zamyslieť nad jej umeleckým odkazom a miestom v kontexte dejín slovenského výtvarného umenia druhej polovice 20. storočia. 
Trizuljakovej dielo sa formovalo v podmienkach komunistického režimu, ktorého oficiálna kultúrna politika presadzovala ideologické požiadavky socialistického realizmu. Eva Trizuljaková sa vedome vydala inou cestou – hľadala vlastný výtvarný jazyk, zakorenený v kresťanskej spiritualite, symbolickom myslení a experimentovaní s textilnými technikami. Tento postoj sa premietol nielen do jej umeleckej tvorby, ale aj do jej osobnostnej integrity, kresťanského humanizmu a literárnej činnosti, ktoré oslovujú aj súčasného diváka a čitateľa. Ústredné miesto v jej diele patrí textilnej technike artprotisu, náboženskej tematike a krajinomaľbe.

Pri príležitosti storočnice narodenia Evy Trizuljakovej predstavujeme výber z jej vrcholného tvorivého obdobia, ku ktorému nepochybne patrí aj cyklus Loretánske litánie (1988 – 1989). Tvorí ho šestnásť veľkoformátových figurálnych artprotisov, ktoré predstavujú autorské výtvarné interpretácie invokácií Loretánskych litánií – jednej z najvýznamnejších mariánskych modlitieb západnej kresťanskej tradície.[footnoteRef:1] [1:  Loretánske litánie patria medzi rozšírené mariánske modlitby, ktoré zaujímajú významné miesto v katolíckej tradícii. Ich korene siahajú do 12. storočia, pričom súčasnú podobu litánií schválil pápež Sixtus V. v roku 1587. Názov „Loretánske“ súvisí s ich rozšíreným používaním v Bazilike Svätého Domu v Lorete, významnom pútnickom mieste, kde sa podľa tradície nachádza dom Panny Márie z Nazareta. Podľa legendy bol tento dom v 13. storočí zázračne prenesený z Palestíny do Loreta.
Loretánske litánie pozostávajú zo série invokácií adresovaných Panne Márii, po ktorých nasleduje odpoveď „Ora pro nobis“ („Oroduj za nás“). Jednotlivé vzývania odkazujú na rôzne aspekty jej osoby a poslania, napríklad „Matka Kristova“, „Matka Cirkvi“, „Zrkadlo spravodlivosti“ či „Kráľovná anjelov“. Každý z týchto titulov vyjadruje určitú Máriinu vlastnosť, čnosť alebo úlohu a vytvára priestor na rozjímanie o jej význame v dejinách spásy i v duchovnom živote kresťanov.


] 

Trizuljaková neusiluje o naratívne zobrazenie jednotlivých mariánskych titulov vzývaných v litániách. Prostredníctvom symbolických foriem, svetla a farebnej expresie sprítomňuje ich duchovný význam a premieňa text modlitby na obrazovú meditáciu. 

Technológia artprotisu, pri ktorej sa voľne kladené vrstvy vlneného rúna fixujú charakteristickým cikcakovým stehom, vytvára mäkkú, pulzujúcu štruktúru. Opakovanie jednotlivých invokácií v Loretánskych litániách nachádza svoju vizuálnu paralelu v rytme vrstveného materiálu a pravidelnom pohybe stehu. Obraz sa tak približuje samotnej podstate modlitby – opakovaniu, sústredeniu a kontemplácii. V prípade Evy Trizuljakovej tento vzťah medzi obrazom a modlitbou nadobúda osobitnú hĺbku. Jej životná skúsenosť manželky, matky ôsmich detí a výtvarníčky sa premieta do diela, v ktorom sa umelecká tvorba prirodzene spája s duchovným prežívaním. Technika sa tak nestáva iba prostriedkom výtvarného vyjadrenia, ale aj nositeľkou duchovnej skúsenosti, ktorá cyklom nenápadne prestupuje.

Ikonografický program zobrazení vychádza z mariánskej symboliky zakotvenej v biblických textoch a v obraznom jazyku invokácií Loretánskych litánií. Autorka nadväzuje na dlhú tradíciu mariánskej ikonografie, výrazne rozvinutú najmä v barokovom umení, v ktorej sa jednotlivé tituly Panny Márie sprítomňujú prostredníctvom symbolických obrazov. Nejde pritom o doslovné ilustrovanie atribútov, ale o vizuálnu interpretáciu významov spojených s cnosťami Márie ako Matky Božej. Jednotlivé motívy sú komponované s mimoriadnou citlivosťou pre vzťah medzi detailom a celkom. Bohatstvo symbolických prvkov pritom nenarúša jednotu obrazu; naopak, prostredníctvom premyslenej kompozície, farebných vzťahov a práce so svetlom vytvárajú artprotisy harmonický celok. Symbolický jazyk cyklu zostáva čitateľný, no zároveň si zachováva priestor pre kontempláciu a osobnú interpretáciu diváka. V rukách Evy Trizuljakovej sa táto obrazová tradícia neobnovuje doslovným návratom k historickým formám, ale získava novú podobu prostredníctvom mäkkosti, svetelnosti a materiálovej poézie artprotisu.

Celým cyklom sa ako zlatá niť vinie vzťah medzi obrazom a modlitbou. Loretánske litánie nie sú iba textovým útvarom, ale rytmizovanou formou kontemplácie založenou na opakovaní invokácií a postupnom prehlbovaní významu. Trizuljaková ich nepretvára do série ilustrácií, ale premieňa ich na vizuálnu meditáciu. Opakovanie vertikál, farebných akordov, svetelných centier a symbolických motívov vytvára obrazový rytmus, ktorý nachádza svoju paralelu v modlitebnom opakovaní jednotlivých vzývaní.
Cyklus Loretánskych litánií Evy Trizuljakovej predstavuje, vďaka jedinečnému využitiu textilnej techniky artprotisu a autorkinej hlbokej duchovnej výpovedi, jedno z významných diel slovenského textilného umenia druhej polovice 20. storočia.

Výstava v Kostole Panny Márie Snežnej na bratislavskej Kalvárii, ktorý bol desaťročia Trizuljakovej farským kostolom, vytvára prirodzený dialóg medzi dielom a sakrálnym priestorom. Artprotisy tu prestávajú byť iba galerijnými exponátmi, tu sa opäť stretávajú s modlitbou, z ktorej vyrástli a ktorú vo svojom výtvarnom jazyku premieňajú na obraz.

